পুরো স্পেনে তখন ইসলামবিরোধী আবেগ বিদ্যমান। কলম্বাসও তাতে শরিক হলেন। তিনি পাদ্রি আর ব্যবসায়ীদের প্রতিশ্রুতি দিলেন এশিয়া আবিষ্কারের ফলে যে লাভ হবে, তা তিনি মুসলমানদের কবল থেকে জেরুসালেম উদ্ধারে ব্যয় করবেন। জেরুসালেমে ইহুদিদের জন্য একটি মন্দির নির্মাণের প্রতিশ্রুতিও দেন। এর মাধ্যমে তিনি ইহুদি থেকে ধর্মান্তরিত খ্রিস্টান এবং জন্মগত খ্রিস্টান সবারই সমর্থন পেলেন। ইউরোপে ইহুদিরা তখনো অচ্ছুৎ। কাজেই তারা নতুন ভূখন্ড আবিষ্কারে নিজেদের সম্ভাবনা দেখবে, এটাই স্বাভাবিক। ইহুদিদের এই অভিযানে অংশ নেয়ার কথা অনেকেই বলে থাকেন। বলা হয়ে থাকে, কলম্বাসের নৌপথের চার্ট তৈরি করে দিয়েছিলেন এক ইহুদি। আরেক ইহুদি তার ভ্রমণপঞ্জি এবং অ্যাসট্রোনমিক্যাল টেবিল বানিয়ে দেন। ইহুদি রাব্বির বানানো অ্যাসট্রোনমিক্যাল চার্টের মাধ্যমে তিনি সঠিকভাবে চন্দ্র ও সূর্য গ্রহণ সম্পর্কে নির্ভুল ভবিষ্যদ্বাণী করে স্থানীয়দের অবাক করে দিয়েছিলেন। জাহাজের চিকিৎসকও ছিলেন একজন ইহুদি। জাহাজ আমেরিকায় ভেড়ার পর কলম্বাস নাকি একজন ইহুদিকেই প্রথম ভূখন্ডে নামিয়ে ছিলেন। এ কারণেই অনেকে এতটুকু পর্যন্ত দাবি করেন যে, স্বয়ং কলম্বাসও ইহুদি ছিলেন। তবে রানি ইসাবেলার নিকট থেকে তিনি সমর্থন পান সবচেয়ে বেশি। কলম্বাস এবং রানি উভয়েই ছিলেন প্রায় সমবয়সী। রানির আধ্যাত্মিক গুরু পাদ্রি হারনান্ডো ডি ডালাভেবারও রানির উপর প্রভাব বিস্তার করেছিলেন কলম্বাসের পরিকল্পনা বাস্তবায়নে সহযোগিতা করার জন্য। জনশ্রুতি আছে, কলম্বাসের অভিযানের খরচ জোগাড় করার জন্য রানিকে তার গয়না পর্যন্ত বন্ধক রাখতে হয়েছিল।